
styringsstruKtur ved Universitetsbiblioteket

Bakgrunn

Universitetsstyret har tidligere, i forbindelse med endringer i universitetsloven i 2002, gjort vedtak om å videreføre dagens organisering av den faglige virksomheten i avdelinger og grunnenheter samt styringsstrukturen ved disse, jf sak S 04-03. Samtidig vedtok styret at råds- og utvalgsstrukturen ved Universitetet skal gjennomgås.

I den forbindelse har universitetsdirektøren bedt Universitetsbiblioteket (UB) om en vurdering av om det er ønskelig å videreføre dagens styringsstruktur, hvor UB ledes av et styre, eller om det er hensiktsmessig å gjøre endringer i styringsformen. Problemstillingen legges med dette fram for styret til behandling.

Universitetsdirektøren vil samtidig foreslå en oppdatering av gjeldende reglement og mandat for bibliotekstyret.

Rapport fra styret ved UB vedrørende styringsstruktur

Styret ved UB nedsatte en arbeidsgruppe bestående av bibliotekdirektøren og lederen for styret. Arbeidsgruppen har levert en rapport med tilrådning. Styret ved UB har sluttet seg til de tilrådninger som arbeidsgruppen er kommet frem til, og har kommet med følgende anbefaling, jf vedlegg 1:

· Bibliotekstyret beholdes i sin nåværende form som Bibliotekets øverste styringsorgan under universitetsstyret.

· Bibliotekstyrets mandat/reglement revideres i henhold til BS 4/02.05.02, og i henhold til eventuelle andre behov for presiseringer.

· Universitetsbiblioteket koples sterkere til fagmiljøene, gjennom representasjon i fakultetenes overordnede studie-/undervisningsutvalg.

· Biblioteket får fast representasjon, ved bibliotekdirektøren, i dekanmøtene. Biblioteket får fast representasjon, ved bibliotekdirektøren, i dekanmøtene.

· Biblioteket beholder sin representasjon i fakultetsdirektørmøtene.

I rapporten drøftes tre ulike modeller for organisering av UB (vedlegg 1, side 7-10):

1. Bibliotekstyre 

2. Bibliotekråd

3. Serviceavdeling under universitetsstyret

Høringsuttalelser

Arbeidsgruppens rapport er sendt på høring til fakultetene, NFH og TMU for kommentarer. Følgende har gitt tilbakemelding: Det humanistiske-, Det samfunnsvitenskapelige-,  Det matematisk-naturvitenskapelige- og Det juridiske fakultet, samt Norges fiskerihøgskole. Svarene følger vedlagt.

Samtlige slutter seg til å videreføre dagens styringsform med et bibliotekstyre. Når det gjelder bibliotekstyrets forslag om å gi UB representasjon i fakultetenes studie-/undervisningsutvalg, er høringsinstansene uenige i dette.

Reglementsendringer

Gjeldene reglement og mandat for bibliotekstyret ble vedtatt 21. mai 1987. Universitetsstyret har senere foretatt mindre endringer vedtatt 16. januar 1992. I løpet av de årene som er gått siden disse endringene ble foretatt, har det meldt seg behov for ytterligere endringer og presiseringer i reglement og mandat. Det vises til forslag til reglementsendringer fra bibliotekstyret, vedlegg 3
Universitetsdirektørens vurderinger

1. Styringsstruktur ved UB

Saken har vært gjenstand for en grundig prosess og vurdering ved UB, og universitetsdirektøren kan i det vesentlige slutte seg til de vurderinger som er gjort og som har ledet til anbefalingen om å videreføre styringsformen.

I rapporten fra UB sammenfattes forhold som er viktig at en fremtidig styringsstruktur ivaretar:

· Styringsstrukturen må sikre UB en kommunikasjonskanal til universitetets faglige og administrative ledelse, slik at relevant informasjon kan gå begge veier.

· Styringsstrukturen må sikre en god informasjons- og kommunikasjonskanal til så vel fagmiljøene som fakultetsledelsen, og sikre at krav og forventninger innenfor undervisning, publisering og tradisjonelle bibliotektjenester når fram til riktig beslutningsnivå.

· Styringsstrukturen må sikre UBs muligheter for rask omstilling.

· Styringsstrukturen må være ressurs- og kostnadseffektiv.

Universitetsdirektøren ser det som viktig å redusere ressursbruken til administrering og gjennomføring av ulike møter i Universitetets styrer, råd og utvalg. Det går med ikke ubetydelige administrative ressurser til forberedelse av saker som skal behandles i et styre. Videre går det med ressurser i form av tid for styrerepresentantene, som – for de vitenskapelige ansattes vedkommende – går ut over tid til undervisning og forskning. Dette taler for ikke å ha et eget styre for UB. 

I nevnte rapport pekes det på hensynet til god kommunikasjon med fagmiljøene og at et bibliotekstyre vil bidra til dette. Universitetsdirektøren er i utgangspunktet enig i dette, men vil peke på at et styre verken er et tilstrekkelig eller nødvendig virkemiddel for å sikre god kommunikasjon. Dette sikres ved god ledelse. Et styringsorgan med representasjon fra andre enheter kan også være en ”sovepute” for så vel UB som for øvrige fagmiljøer mht at kommunikasjonen og medvirkningen synes å være sikret. I tillegg til den kommunikasjon med fagmiljøene et bibliotekstyre kan bidra til, vil det uansett være nødvendig med andre fora og samhandlingsmåter for å sikre tilstrekkelig kommunikasjon. 

Universitetsdirektøren er enig med UB i at beslutninger fattet av et bibliotekstyre vil ha større grad av legitimitet enn beslutninger fattet av bibliotekdirektøren alene.

Samhandlingen mellom UB og Universitetets egne fagmiljøer vil være viktig i årene framover. Det vises til den sentrale rolle UB har for å utvikle læringsmiljøet for studentene. Universitetsdirektøren mener representanter fra ulike fagmiljøer ved Universitetet i et bibliotekstyre vil kunne gi verdifulle bidrag i denne sammenheng ved bl.a. ulike strategiske beslutninger.

I rapporten påpekes det at institusjoner og organisasjoner utenfor Universitetet kjøper bibliotektjenester av UB. Med den digitale utvikling og økende vektlegging av etter- og videreutdanning vil interessen for UBs tjenester kunne øke også utenfor Tromsø. Universitetsdirektøren er enig med UB i at med en slik utvikling vil ekstern representasjon i et bibliotekstyre kunne være hensiktsmessig.

Et alternativ til et bibliotekstyre kan være å ha et rådgivende organ – bibliotekråd – der brukermiljøene er representert. Et rådgivende organ vil ikke ha noen formell beslutningsmyndighet, hvilket vil kunne gjøre rådets anbefalinger mindre forpliktende for både rådet selv og for bibliotekdirektøren. Arbeidet i rådet vil trolig også bli mindre interessant for deltakerne enn det ville vært i et bibliotekstyre. Tilrådningene vil kunne få mindre legitimitet enn om de er gjort av et styre med beslutningsmyndighet. En ytterligere innvending, slik universitetsdirektøren vurderer det, er at innføring av et bibliotekråd ikke vil gi vesentlig – om noen – innsparing i tidsbruk, sammenlignet med å ha et styre etter dagens modell.

Dersom UB ikke skal ledes av et bibliotekstyre, vil universitetsstyret være det formelle organ over bibliotekdirektøren, og styring av UB vil skje etter universitetsstyrets og universitetsledelsens bestemmelser.

På bakgrunn av det som her er nevnt, samt de samstemmige høringsuttalelsene og UBs egen tilrådning, finner universitetsdirektøren det riktig å anbefale at UB fortsatt skal ledes av et bibliotekstyre. Antall styremedlemmer bør beholdes på dagens nivå, dvs fem medlemmer, av hensyn til ikke å øke ressursbruken. Det vises til styrets vedtak i sak S 27-03 hvor reglement for styring og ledelse ved avdelingene og grunnenhetene ble fastsatt. I reglementets punkt 5 heter det at UB ”gis mulighet til å ha fem medlemmer derav en studentrepresentant”. 

Bibliotekstyret foreslår videre at UB skal ha faste representanter i fakultetenes overordnede studie/undervisningsutvalg. Universitetsdirektøren har forståelse for argumentene bak forslaget. Som nevnt ovenfor, blir det viktigere i årene fremover at biblioteket knyttes nærmere til fagmiljøene. Fakultetene/NFH bør i større grad være seg bevisst den ressurs UB utgjør mht til å bidra til å utvikle læringsmiljøet samt kvalifisere studenter og ansatte til kritisk bruk av litteratur og andre kilder m v. Universitetsdirektøren finner det ikke hensiktsmessig at UB skal gis representasjon i studie-/undervisningsutvalgene. Dette begrunnes for det første med at ikke alle saker (godkjenning av programmer/emner, dispensasjonssaker iht. forskrifter mv.) som behandles i utvalgene, har relevans for UB og for det andre med et ønske om å begrense ressursbruken knyttet til Universitetets ulike utvalg. Dette er for øvrig i samsvar med høringsuttalelsene.

Universitetsdirektøren mener imidlertid at fakultetene/NFH bør vurdere å invitere representanter fra de respektive bibliotekavdelinger til et møte i studie-/undervisningsutvalget, f. eks. en gang i semesteret, for å drøfte saker som er av relevans i samhandlingen de ulike fagmiljøer imellom.

UB foreslår også å styrke kontakten med Universitetets øverste ledelse ved at bibliotekdirektøren (og ikke lederen av UB styret som i dag,) gis fast representasjon i dekanmøtene, i tillegg til fakultetsdirektørmøtene. Universitetsdirektøren har forståelse for anliggendet i forslaget, idet bibliotekdirektøren – i motsetning til fakultetsdirektørene – er både faglig og administrativ leder. Imidlertid er dekanmøtene møter som rektor kaller inn til, og den til enhver tid sittende rektor må selv fastsette de fora som anses hensiktsmessige. I forbindelse med oppfølging av ny lov om universiteter og høyskoler, som trolig vil medføre endringer i ledelsesstrukturen, vil det kunne være nødvendig med en gjennomgang av hvilke ledelsesfora som er nødvendige.

2. Reglementsendringer

Universitetsdirektøren foreslår også en oppdatering og noen endringer i ”Reglement og mandat for bibliotekstyret”. Forslagene er i det vesentlige i samsvar med bibliotekstyrets forslag, jf vedlegg 3. 

Foruten mindre oppdatering, som følge av at bibliotekets faglige og administrative leder har endret tittel fra overbibliotekar til bibliotekdirektør, foreslås følgende endringer:

§ 1 Generelt 4.ledd, punkt b.

Gjeldende punkt lyder:


"Fremme forslag til universitetsstyret til fordeling av post 11.5 bøker og tidsskrifter"

Universitetsstyret har i møte 18. april 2002 (jf sak S 54-02) fastsatt at bibliotekstyret vedtar fordelingen av litteraturbudsjettet og at universitetsdirektøren underrettes. Med mindre universitetsdirektøren legger saken frem for universitetsstyret, er bibliotekstyrets vedtak endelig. 

Forslag til nytt punkt:

"Vedta fordelingen av litteraturbudsjettet, og orientere universitetsdirektøren om vedtaket. Med mindre universitetsdirektøren finner særlig grunn for å legge saken frem for universitetsstyret, er bibliotekstyrets vedtak endelig".

§1 Generelt 4. ledd, punkt c

Gjeldende punkt lyder:

"Utarbeide planer for bibliotekets virksomhet, herunder godkjenne ressursrammene for dets aktiviteter og prosjekter".

Som følge av en betydelig omlegging i biblioteksektoren og et økende behov for langsiktig målformulering og overordnede strategier, foreslår universitetsdirektøren å utvide punktet, slik at det inkluderer dette aspektet ved bibliotekstyrets virksomhet.

Forslag til nytt punkt:

"Utarbeide mål og planer for bibliotekets virksomhet, herunder godkjenne ressursrammene for dets aktiviteter og prosjekter".

§1 Generelt 4. ledd, punkt d

Gjeldende punkt lyder:

"Innstille overfor Uuniversitetets i tilsettingsorgan i tilsettingssaker ved Biblioteket med mindre et sentralt tilsettingsreglement bestemmer det annerledes". 

Det er hensiktsmessig at man i mandat og reglement presiserer hvilke stillinger bibliotekstyret er innstillingsorgan for. Dette er blant annet aktualisert ved endringen i Personalreglement for tjenestemenn i undervisnings- og forskerstillinger ved Universitetet i Tromsø, som fra 1999 inkluderer universitets- og førstebibliotekarene.

Forslag til nytt punkt:

"Innstille overfor universitetsstyrets tilsettingsutvalg i tilsettingssaker for vitenskapelige stillinger ved Universitetsbiblioteket, inkludert stillingen som bibliotekdirektør, med mindre et sentralt tilsettingsreglement bestemmer det annerledes. Bibliotekstyret er også innstillende myndighet ved ansettelse av bibliotekets avdelingsledere, med mindre et sentralt tilsettingsreglement bestemmer det annerledes".

§2 Sammensetning 

Gjeldende paragraf lyder:


Bibliotekstyret får følgende sammensetning:

a) 3 representanter fra fast tilsatte i undervisnings- og forskerstilling.

b) 1 fra bibliotekets personale, valgt på personalmøtet

c) 1 studentrepresentant

Overbibliotekaren er sekretær.

Det oppnevnes personlige vararepresentanter for alle. Oppnevningen skjer for 2 år, unntatt studentrepresentanten som velges for 1 år. Oppnevningen foretas av universitetsstyret. Universitetsstyret oppnevner også leder og nestleder. Dersom lederen frater permanent oppnevnes ny leder.

Det er behov for en presisering av dagens valgreglement, som ikke definerer hvem som er valgbar som de ansattes representant, eller hvem som har stemmerett ved valg. I gjeldende reglement heter det at bibliotekpersonalets forslag til UB-ansattes representant skal velges på personalmøte. Dette er  lite hensiktsmessig i en organisasjon som er geografisk spredt. I punkt a foreslås det at benevnelsen ”fast tilsatte i undervisnings- og forskerstilling”, som er den alminnelige benyttede benevnelsen, brukes i stedet for ”vitenskapelige ansatte” som er et mer upresist uttrykk. Studenttrepresentanten foreslås oppnevnt av universitetsdirektøren. Dette for å slippe å styrebehandle oppnevning av studentrepresentant hver gang det er valg eller en student trekker seg fra styret. Oppnevning av studentrepresentant gjøres etter forslag fra studentstyret.

Forslag til ny paragraf:

Bibliotekstyret får følgende sammensetning:

a. 3 representanter fra fast tilsatte i undervisnings- og forskerstilling.

b. 1 representant fra bibliotekets personale, valgt på personalmøtet.

c. 1 studentrepresentant

Bibliotekdirektøren er sekretær.

Det oppnevnes personlige vararepresentanter for alle. Oppnevningen skjer for 2 år, unntatt studentrepresentanten som velges for 1 år. Representantene fra fast tilsatte i undervisnings- og forskerstilling skal oppnevnes av universitetsstyret. Universitetsstyret oppnevner også leder og nestleder. Dersom lederen fratrer permanent, oppnevnes ny leder.
Studentrepresentanten oppnevnes av universitetsdirektøren etter forslag fra studentstyret.  Representanten for bibliotekets personale foreslås ved valg nominert blant det fast ansatte personalet. UB utgjør en valgkrets, men det kan av praktiske årsaker avvikles separate valg ved bibliotekets ulike avdelinger eller per e-post.  Stemmerett har: 

a.
den som på valgdagen/valgfristens utløp har vært ansatt eller engasjert i hovedstilling (halv dags arbeid eller mer) i minst to måneder før valgdagen/valgfristens utløp og  som er ansatt eller engasjert for minst ett år, 

b. personale lønnet av eksterne midler (fra fond, forskningsråd, oppdragsmidler ol.), men med arbeidsplass ved biblioteket, dersom kravene under a) er oppfylt

Som vedlegg 2 følger oppdatert reglement og mandat med universitetsdirektørens forslag, som er gjennomgått ovenfor, inntatt med kursivert tekst. 

Forslag til vedtak:

1. Gjeldende styringsform for Universitetsbiblioteket med bibliotekstyre videreføres.

2. Vedlagte forslag til reglement og mandat for bibliotekstyret vedtas, jf vedlegg 2.

Tromsø, 10.06.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

1. Vedtak i UB styret med rapport om styringsstruktur ved Universitetsbiblioteket 

2. Universitetsdirektørens forslag til nytt reglement og mandat for UB styret.

3. Brev 09.07.02 fra UB med forslag til reglementsendringer.

4. Gjeldende (tidligere) reglement for Universitetsbiblioteket.

5. Høringssvar fra Det juridiske fakultet.

6. Høringssvar fra Det humanistiske fakultet

7. Høringssvar fra Norges fiskerihøgskole

8. Høringssvar fra Det samfunnsvitenskapelige fakultet

9. Høringssvar fra Det matematisk- naturvitenskapelige fakultet.

